Patriks Fišlers

**Patriks Semjuels Fišlers** (angļu: *Patrick Samuel Fischler*; dzimis 1969. gadā 29. decembrī) ir amerikāņu aktieris, kurš plašāk pazīstams kā Smūtijs seriālā *[[Happy!]]*, Īzaks Hellers seriālā "Reiz sensenos laikos" un Fils seriālā "Pazudušie", kā arī ar lomām filmās "Malholanda ceļš" un "Melnā Dālija". Pazīstams arī ar lomām filmās "Zem sudraba ezera", "2 stobri", "Sarkanais štats" un "Viens darbiņš par naudu", kā arī seriālos *[[Mad Men]]*, "Tvinpīka" un "Grēcīgā Kalifornija".

## Dzīvesgājums
Patriks Fišlers piedzima 1969. gada 29. oktobrī Losandželosā, Kalifornijā. Patriks ar filmu pasauli iepazinās piecu gadu vecumā, kad viņa tēvs Bills Fišlers iegādājās restorānu Santamonikā pie Klusā okeāna šosejas un nosauca to par godu savam dēlam — *Patrick Roadhouse*. Restorāns kļuva populārs slavenību vidū, un vēlāk to bieži apmeklēja dažādi slaveni aktieri, tādi kā Arnolds Švarcenegers un Šons Penns. Patriks Fišlers pirmos divus vidusskolas gadus pavadīja pie savas mātes viņas dzimtajā Johannesburgā, kur apmeklēja Amerikas Starptautisko skolu. Pēc tam viņš atgriezās ASV, kur absolvēja Beverlihilsas vidusskolu.

Pēc vidusskolas beigšanas Patriks Fišlers pārcēlās uz Ņujorku, kur iestājās Ņujorkas institūta Tiša mākslas skolā un studēja aktiermākslu. Tur viņš satika savu nākamo sievu Lauru Boulzu, ar kuru pēc absolvēšanas atgriezās Losandželosā un nodibināja nelielu teātra grupu.

## Karjera
Pateicoties teātrim, Patriks Fišlers ieguva savas pirmās epizodiskās lomas filmās "Ātrums", "Ēna" un "Viesuļvētra". 1996. gadā viņš sākotnēji ieguva epizodisku lomu seriālā *[[Nash Bridges]]*, bet, pateicoties producentu atzinībai par viņa aktierspēli, parādījās vēl desmit epizodēs. 2001. gadā, pateicoties Patrika un viņa sievas iepazīšanai ar filmas "Spoku pasaule" atlases direktoru, viņi abi ieguva epizodiskas lomas šajā filmā. Tajā pašā gadā Patriks Fišlers guva savu pirmo izrāvienu ar neliela Dena lomu filmā "Malholanda ceļš", kuras režisors bija Deivids Linčs. Sākotnēji Linčs bija iecerējis šo projektu kā seriālu, taču pēc tam, kad pilotsērija tika noraidīta, viņš to pārveidoja filmā. Fišlers stāsta, ka sākumā nesaprata, kas filmā notiek, taču tieši Linča vadībā viņš spēja to izprast un nospēlēt savas ainas.

2005. gadā Patriks Fišlers paradījas nelielā lomā filmā "Idiokrātija" un otrā plāna lomā filmā "Melnā Dālija". Viņš parādījās arī epizodiskās lomās CSI seriālu franšīzē, kā arī citos seriālos, piemēram, "Monks" un "Nozieguma skelets". 2008. gadā viņš parādījās otrā plāna lomā filmā "Lieliskais Baks Hovards". Tajā pašā gadā, filmējoties seriāla "Norakstītais" sērijā, Fišlers saņēma piedāvājumu lomai seriālā *[[Mad Men]]*. Lai gan viņš sākotnēji nevarēja pieņemt šo piedāvājumu, vēlāk, piemērota aktiera trūkuma dēļ, viņš varēja pievienoties seriālam pēc "Norakstītais" filmēšanas. Viņš parādījās četrās *Mad Men* sērijās. 2009. gadā Fišlers pievienojās seriāla "Pazudušie" piektajai sezonai, kur atveidoja otrā plāna lomu. Pēc aktiera teiktā, dažas ainas tika filmētas nelineārā secībā, lai viņš varētu laikus nokļūt mājās Losandželosā pie savas grūtnieces sievas. Arī šī loma sākotnēji bija mazāka, taču vēlāk tika paplašināta līdz otrā plāna lomai astoņās sērijās.

No 2009. līdz 2010. gadam Patriks Fišlers filmējās astoņās seriāla *[[Southland (seriāls)|Southland]]* sērijās. 2011. gadā viņš tika uzaicināts piedalīties filmā "Sarkanais štats", kuras režisors ir Kevins Smits un kura darba fans ir Fišlers. Pēc aktiera teiktā, filmēšanās ar viņa tēlu ilga tikai vienu dienu. Tajā pašā gadā Fišlers parādījās seriāla "Pēdējie Grimmi" pirmās sezonas sērijā. 2012. gadā viņš atveidoja otrā plāna lomu filmā "Viens darbiņš par naudu", bet 2013. gadā — filmā "2 stobri". No 2012. līdz 2013. gadam viņš parādījās četrās seriāla "Grēcīgā Kalifornija" sērijās. 2015. gadā seriāla "Pazudušie" scenāristi Edvards Kitsis un Ādams Horovics uzaicināja Fišleru piedalīties savā jaunajā seriālā "Reiz sensenos laikos" , kur viņš parādījās astoņās sērijās. 2017. gadā viņš tika uzaicināts filmēties seriāla "Tvinpīka" trešajā sezonā. Kā stasta pats aktieris, viņam tika dots tikai scenārijs ar ainām, kurās viņš piedalījās, un viņš gandrīz neko nezināja par kopējo sižetu.

2018. gadā Patriks Fišlers atveidoja otrā plāna lomu filmā "Zem sudraba ezera". No 2017. līdz 2019. gadam viņš atveidoja vienu no galvenajām lomām seriālā *[[Happy!]]*. 2021. gadā Fišlers četrās biogrāfiskā seriāla "Amerikāņu kriminālstasts" sērijās atveidoja Sidniju Blūmentālu, bijušo ASV prezidenta Billa Klintona vecāko padomnieku. 2023. gadā Patriks Fišlers parādījās kritiķu atzinīgi novērtētajā filmā "Amerikāņu lasāmviela". Kopš 2024. gada Fišlers atveido atkārtotu lomu seriālā **, kas 2026. gadā tika pagarināts uz trešo sezonu.

## Personīgā dzīve
Studējot Tiša Mākslas skolā, Patriks Fišlers satika savu nakāmo sievu, aktrisi Lauru Boulzu. Pāris apprecējās 2005. gadā, un 2009. gadā viņiem piedzima meita Fia.

## Filmogrāfija

### Lomas filmās

### Televīzija

## Atsauces